Γκυγιώμ Μπιγκουρντάν

Ο Γκυγιώμ Μπιγκουρντάν (Camille Guillaume Bigourdan, 6 Απριλίου 1851 – 28 Φεβρουαρίου 1932) ήταν Γάλλος αστρονόμος.

 Προσωπικός βίος 
Ο Μπιγκουρντάν γεννήθηκε στο Σιστέλ (Sistels) στον νομό Ταρν-ε-Γκαρόν και ήταν υιός του Πιερ Μπιγκουρντάν και της Ζαν Καριέρ. Οι δάσκαλοί του αναγνώρισαν πως επρόκειτο για ευφυέστατο παιδί και έτσι αποφασίστηκε να μεταφερθεί σε οικοτροφείο στο Valence d’Agen, όπου διέπρεψε. Το 1870 έλαβε το Baccalauréat με τη διάκριση Assez Bien

Παντρεύτηκε τη Μαρί Μελανί Σοφί Μουσέ, τη μεγαλύτερη κόρη του ναυάρχου Αμεντέ Μουσέ με την οποία απέκτησε εννέα παιδιά. Ολόκληρη η οικογένεια συνήθιζε να παραθερίζει στο Σιστέλ μέχρι το ξέσπασμα του Α΄ Παγκοσμίου Πολέμου έπειτα από το οποίο ο Μπιγκουρντάν παραθέριζε μόνος του. Κατά τη διάρκεια αυτών των διακοπών καλλιεργούσε τη γη του και επισκεπτόταν παλιούς συμμαθητές.

Ήταν εξαίρετος γνώστης της οξιτανικής γλώσσας την οποία και μιλούσε όταν βρισκόταν στο Σιστέλ.

 Επιστημονική πορεία και έργο 
Ξεκίνησε τις σπουδές του στο Πανεπιστήμιο της Τουλούζης το 1870 από όπου και έλαβε πτυχίο Φυσικής το 1874 και Μαθηματικών το 1876. Για να μπορέσει να ανταποκριθεί στα έξοδα των σπουδών του, δίδασκε σε οικοτροφείο. Το 1877 διορίστηκε από τον Φελίξ Τισσεράν ως βοηθός αστρονόμος στο Αστεροσκοπείο της Τουλούζης και το 1879 ακολούθησε τον Τισσεράν στο Αστεροσκοπείο του Παρισιού όταν ο τελευταίος έγινε διευθυντής εκεί.

Το 1886 υπέβαλε τη διδακτορική του διατριβή με τίτλο Sur l'équation personnelle dans les mesures d'étoiles doubles σχετικά με τις μετρήσεις 2800 διπλών αστέρων.

Επίσης πέρασε πολλά χρόνια επαληθεύοντας τις θέσεις 6380 νεφελωμάτων καθώς ήλπιζε να θέσει μια βάση για μελλοντικές μελέτες της ιδίας κινήσεως των νεφελωμάτων· οι προσπάθειες αυτές αποδείχθηκαν μάταιες διότι τα μακρινά νεφελώματα δεν παρουσιάζουν ιδία κίνηση. Ωστόσο, ανακάλυψε περίπου 500 νέα ουράνια «αντικείμενα». Αυτές οι παρατηρήσεις δημοσιεύτηκαν σε πέντε τόμους των Annales του Αστεροσκοπείου του Παρισιού, σε περισσότερες από 3000 σελίδες. Επιπλέον το 1894 ανακάλυψε τον αστεροειδή 390 Άλμα.

Πραγματοποίησε πολλά ταξίδια για να παρατηρήσει σημαντικά αστρονομικά φαινόμενα· συμμετείχε στην παρατήρηση της διάβασης της Αφροδίτης στη Μαρτινίκα τον Ιούνιο του 1882. Στο ίδιο ταξίδι επισκέφθηκε την Αγία Πετρούπολη, την Κρακοβία, το Βερολίνο και τη Βιέννη. Το 1892 επισκέφθηκε το Ζοάλ, στη Σενεγάλη, για να παρατηρήσει την ολική έκλειψη του ηλίου στις 16 Απριλίου 1893.

Το 1902 συμμετείχε σε μια προσπάθεια για τον ακριβέστερο καθορισμό της διαφοράς γεωγραφικού μήκους μεταξύ του Λονδίνου και του Παρισιού. Έγινε μέλος του Bureau des Longitudes το 1903 και μέλος της Γαλλικής Ακαδημίας Επιστημών το επόμενο έτος. Λόγω του ενδιαφέροντός του για τη μετάδοση σημάτων ακριβείας μέσω ασύρματης τεχνολογίας διορίστηκε το 1912 διευθυντής της νεοσύστατης Διεθνούς Υπηρεσίας Ώρας η οποία ήταν υπεύθυνη για τη μετάβαση στη νέα Ώρα Γκρίνουιτς. Παρέμεινε σε αυτή τη θέση μέχρι το 1928.

Το 1883 έλαβε το Βραβείο Λαλάντ και το 1886 το Βραβείο Βαλζ της Γαλλικής Ακαδημίας Επιστημών. Το 1919 έλαβε το Χρυσό Μετάλλιο της Βασιλικής Αστρονομικής Εταιρείας. Το ίδιο έτος έλαβε επίσης το Βραβείο Ζυλ Ζανσέν, τη μεγαλύτερη διάκριση της Γαλλικής Αστρονομικής Εταιρείας. Το 1924 έγινε πρόεδρος της Ακαδημίας Επιστημών και του Ινστιτούτου της Γαλλίας.

Επιπλέον, ο Μπιγκουρντάν ανακάλυψε διάφορα χαμένα χειρόγραφα, ιδίως εκείνα του J.A.G. Pingré, και συνέβαλε σε πολλές ιστορικές μελέτες. Δημοσίευσε το έργο  το 1901.

 Παραπομπές 

 Εξωτερικοί σύνδεσμοι 


Κατηγορία:Γάλλοι αστρονόμοι
Κατηγορία:Αστρονόμοι του 19ου αιώνα
Κατηγορία:Αστρονόμοι του 20ού αιώνα